বইমেলার সূচনার দিনেই রাজপথে বিক্ষোভ, নজিরবিহীন প্রতিবাদ

কলকাতা: বইমেলার উদ্বোধনের (Bookfair inauguration) দিন সরগরম রাজপথ। প্রতিবাদ মিছিলে শামিল হবে এপিডিআর (APDR)। কলেজ স্ট্রিট কফি হাউসের সামনে থেকে সাড়ে তিনটের সময় প্রতিবাদ মিছিল শুরু হবে। চলতি বছর বইমেলায় এপিডিআরকে স্টল দিতে না দেওয়ার কারণে এই প্রতিবাদ বলে জানিয়েছেন সংগঠনের সাধারণ সম্পাদক রঞ্জিত শুর।

ইতিপূর্বে, বিশ্ব হিন্দু পরিষদকে স্টল দিতে বাঁধা দেয় কলকাতা বই মেলার আয়োজক পাবলিসার্স অ্যান্ড বুকসেলার্স গিল্ড। এই সিদ্ধান্তের বিরুদ্ধে হাইকোর্টে আবেদন করেছিল হিন্দু পরিষদ। আদালতেও সুরহা হয়নি।

আরও পড়ুন: সরস্বতী পুজোর আগেই শীতের খেলা শেষ! কেমন থাকবে আবহাওয়া?

পরবর্তীতে বিশ্ব হিন্দু বার্তাকে স্টল করার অনুমতি দেয় গিল্ড। এ প্রসঙ্গে সভাপতি ত্রিদীপ চট্টোপাধ্যায় জানিয়েছেন, গত ২০২৪ এর সেপ্টেম্বরে গিল্ড সিদ্ধান্ত নিয়েছে কোনও সংগঠনকে স্টল করার অনুমতি দেওয়া হবে না। তাঁদের কোনও প্রকাশনা বা পত্র পত্রিকা থাকলে অনুমোদন দেবে।

শুধু স্টল করা নিয়েই একাধিক দাবি রয়েছে বইমেলা পরিসর মঞ্চের। এ প্রসঙ্গে সভাপতি আরও বলেছেন, ‘কলকাতার নাগরিক আন্দোলনে নতুন সংযোজন বইমেলাকে গণতান্ত্রিক করে, পরিচালনায় সকল স্টেক হোল্ডারের অংশগ্রহণ নিশ্চিত করার জন্য, বইমেলাকে লাভ ও লোভের ক্ষেত্র না বানানোর জন্য বছরভর সক্রিয় থাকা, বিভিন্ন সংগঠন ও পত্রপত্রিকা মিলে ‘বইমেলা পরিসর ‘নামে নতুন মঞ্চ তৈরি করা। আজকের মিছিল তারই অংশ। বইমেলা উদ্বোধনের দিনেই এই মিছিল যথেষ্ঠ তাৎপর্য বহন করছে।’ মঙ্গলেবার হাইকোর্টে এপিডিআর মামলার শুনানি।

মঙ্গলবার কলকাতা বইমেলার সূচনা। একই দিনে মহানগরের বই পাড়ায় প্রতিবাদ মিছিল। সব মিলিয়ে বইমেলা শুরুর আগে থেকেই বিতর্ক শুরু হয়েছে, তা আপাতত অব্যাহত। স্টল দিতে না দেওয়া ছাড়াও একাধিক দাবিতে মিছিলের ডাক দিয়েছে এপিডিআর।